Document ID: 32003R2098

Padomes Regula (EK) Nr. 2098/2003
(2003. gada 27. novembris),
ar ko groza Regulu (EK) Nr. 1080/2000 par atbalstu Apvienoto Nāciju Organizācijas pagaidu pārvaldei Kosovā (UNMIK) un Pārstāvniecībai Bosnijā un Hercegovinā (OHR)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 181.a panta 2. daļas pirmo teikumu,
ņemot vērā Komisijas priekšlikumu,
ņemot vērā Eiropas Parlamenta atzinumu [1],
tā kā:
(1) Dienvidaustrumeiropas Stabilitātes pakts (SP) ir reģionālās politikas pamatdokuments, ko starptautiskā sabiedrība pieņēma 1999. gada 10. jūnijā Ķelnē, lai atbalstītu minētā reģiona valstu centienus veicināt mieru, demokrātiju, cieņu pret cilvēktiesībām un ekonomisko labklājību un lai sasniegtu stabilitāti reģionā kopumā.
(2) SP 13. punkts izvirza noteikumu, ka SP būs īpašs koordinators, ko ieceļ Eiropas Savienība, konsultējoties ar Eiropas Drošības un sadarbības organizācijas (EDSO) priekšsēdētāju un citiem dalībniekiem, un ko apstiprina EDSO priekšsēdētājs. Tādēļ Stabilitātes pakta īpašā koordinatora iecelšanas procedūrai ir jārada noteikumi (īpašais koordinators).
(3) Īpašais koordinators vada Dienvidaustrumeiropas reģionālo grupu, kas koordinē trīs darba grupu darbības un sadarbību. Īpašais koordinators veicina SP mērķu sasniegšanu jomās, kur SP ir pievienotā vērtība, ar nolūku veicināt reģionālo sadarbību un uzlabot reģionālo pašpārvaldi, un nodrošināt papildināmību starp SP noteiktām darbībām un Savienības stabilizācijas un asociācijas procesu.
(4) Finansiāls atbalsts SP regulārām darbībām ir svarīgs faktors, lai sasniegtu Eiropas Kopienas mērķus šajā reģionā, īpaši reģionālās sadarbības veicināšanā un Kopienas palīdzības efektivitātes optimizēšanā.
(5) Ar Regulu (EK) Nr. 1080/2000 [2] noteica tiesisku regulējumu, kas varētu attiekties arī uz Kopienas finansiālu atbalstu SP.
(6) Tādēļ jāgroza Regula (EK) Nr. 1080/2000, lai paplašinātu tās darbības jomu un iekļautu SP,
IR PIEŅĒMUSI ŠO REGULU.
1. pants
Regulu (EK) Nr. 1080/2000 ar šo groza šādi.
1. Regulas virsrakstu aizstāj ar šādu:
"Padomes 2000. gada 22. maija Regula (EK) Nr. 1080/2000 par atbalstu Apvienoto Nāciju Organizācijas pagaidu pārvaldei Kosovā (UNMIK), Pārstāvniecībai Bosnijā un Hercegovinā (OHR) un Dienvidaustrumeiropas Stabilitātes paktam (SP)"
.
2. Regulas 1. pantu aizstāj ar šādu:
"1. pants
1. Saskaņā ar tās rekonstrukcijas politiku un atbalstu, kuras mērķis ir veicināt bēgļu un pārvietoto personu atgriešanos, un ekonomisko un reģionālo sadarbību ar Kosovu un ar Bosniju un Hercegovinu, kā arī tās politiku attiecībā uz reģionu kopumā, Kopiena sniedz finansiālu ieguldījumu UNMIK (ceturtais pīlārs), OHR un Stabilitātes pakta īpašā koordinatora izveidē un darbībā.
2. Finansēšanu veic ar dotācijām UNMIK, OHR un īpašā koordinatora budžetā."
3. Regulā iekļauj šādu pantu:
"1.a pants
Pieņemot lēmumu ar kvalificētu balsu vairākumu, Padome ieceļ īpašo koordinatoru katru gadu pēc Komisijas priekšlikuma."
4. Ar šādu teikumu papildina regulas 2. panta 2. punkta otro daļu:
"Iespējams līdzfinansējums natūrā."
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
To piemēro no 2004. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2003. gada 27. novembrī

Labels: 18
15
19
5